Minister: Nu skal danskerne stemme elektronisk

Fremover skal vi kunne stemme elektronisk til folketingsvalg. Det mener økonomi- og indenrigsminister Margrethe Vestager, som er klar med lovændring.

Både stemmesedler og optællingen af dem til valgene herhjemme kan være på vej til at blive helt elektronisk.

Sådan er ambitionen i hvert fald fra regeringen, der nu åbner op for e-valg med stemmemaskiner, som man kender det fra USA, i stedet for papir og blyant og optællinger i hånden.

»E-valg med elektroniske stemmemaskiner kan være med til at sikre en hurtigere optælling af valgresultatet, færre fejl i optællingen af stemmer og en minimering af risikoen for, at vælgere utilsigtet kommer til at afgive en ugyldig stemme,« udtaler økonomi- og indenrigsminister Margrethe Vestager (R) i en pressemeddelelse.

Ministeren har netop sendt et lovforslag om e-valg i høring, som blandt andet dækker folketingsvalg, kommunalvalg og nationale folkeafstemninger.

Det omfatter dog ikke stemmeafgivelse over internettet, da sikkerhedsrisikoen derved er for stor.

»Uanset om det er e-valg, eller som vi plejer at stemme, værner vi om stemmehemmelighed og sikkerhed. Det eksperimenterer vi ikke med,« udtaler Margrethe Vestager.

Vedtages lovforslaget, vil det formentlig tidligst være muligt at gennemføre et e-valg ved Europaparlamentsvalget i 2014.

Indtil videre har seks kommuner – København, Aarhus, Odense, Gentofte, Odder og Aabenraa – bekræftet over for Økonomi- og Indenrigsministeriet, at de ønsker at afvikle valg elektronisk.